Illum il-Kummissjoni qed tniedi l-Koalizzjoni għall-Ħiliet u l-Impjiegi Diġitali flimkien mal-Istati Membri, mal-kumpaniji, mal-imsieħba soċjali, mal-organizzazzjonijiet mhux governattivi u mal-fornituri tal-edukazzjoni, sabiex tgħin biex ilaħħqu mad-domanda kbira għal ħiliet diġitali fl-Ewropa, li huma essenzjali fis-suq tax-xogħol u fis-soċjetà tal-lum. Il-Koalizzjoni għall-Ħiliet u l-Impjiegi Diġitali hija waħda minn għaxar inizjattivi ewlenin proposti mill-Kummissjoni fl-Aġenda l-Ġdida għall-Ħiliet għall-Ewropa, li ġiet ippreżentata f'Ġunju ta' din is-sena. Illum sensiela ta' msieħba, inklużi iktar minn 30 organizzazzjoni u għaqda bħal pereżempju l-European Digital SME Alliance, l-ESRI, l-SAP, l-ECDL u l-Google qed iwiegħdu li se jkomplu jnaqqsu d-diskrepanza fil-ħiliet diġitali bħala parti mill-Koalizzjoni għall-Ħiliet u l-Impjiegi Diġitali. Il-Kummissjoni qed tappella biex iktar partijiet ikkonċernati jissieħbu fil-Koalizzjoni u japprovaw il-Karta tal-Koalizzjoni. Il-membri tal-Koalizzjoni jimpenjaw ruħhom li jindirizzaw id-diskrepanza fil-ħiliet fil-livelli kollha, mill-ħiliet ta' livell għoli tal-ispeċjalisti tal-ICT sal-ħiliet meħtieġa miċ-ċittadini Ewropej kollha biex jgħixu, jaħdmu u jipparteċipaw f'ekonomija u f'soċjetà diġitali. Dan huwa kruċjali kemm biex l-industrija Ewropea tibqa' kompetittiva fid-dawl tal-avvanzi rapidi tal-kompetituri tagħha, kif ukoll biex is-soċjetà Ewropea tibqa' inklużiva fl-era diġitali. Andrus Ansip, il-Viċi President għas-Suq Uniku Diġitali qal: “Billi nippermettu lil iżjed nies jiżviluppaw il-ħiliet diġitali nkunu qed nagħtuhom l-aċċess għall-ekonomija diġitali. Ma nistgħux nibnu Suq Uniku Diġitali fl-Ewropa mingħajr ma nindirizzaw id-diskrepanza fil-ħiliet diġitali. It-tnedija tal-Koalizzjoni għall-Ħiliet u l-Impjiegi Diġitali hija stadju importanti fl-isforz konġunt tagħna li nżidu l-ħiliet diġitali ta' kulħadd fl-Ewropa.” Günther H. Oettinger, il-Kummissarju għall-Ekonomija u s-Soċjetà Diġitali stqarr: “In-nuqqas ta' ħiliet diġitali diġà qed ixekkel l-innovazzjoni u t-tkabbir fl-Ewropa. Mhux biss għal kumpaniji tal-ICT iżda wkoll għal organizzazzjonijiet fis-setturi kollha, kemm privati kif ukoll pubbliċi. Irridu nneħħu dan ix-xkiel sabiex niżguraw li l-Ewropej ikollhom l-impjiegi li jistħoqqilhom u li n-negozji tagħna jkollhom aċċess għal ammont ikbar ta' talent diġitali.” Il-ħiliet diġitali jinvolvu għadd ta' kapaċitajiet li ċ-ċittadini jistgħu jiddependu fuqhom, li jvarjaw mis-sejbien tal-informazzjoni onlajn u l-kondiviżjoni tal-messaġġi onlajn għall-ħolqien ta' kontenut diġitali bħal pereżempju l-ikkowdjar tal-applikazzjonijiet. L-Ewropa m'għandhiex biżżejjed persuni b'ħiliet diġitali biex timla l-postijiet tax-xogħol battala fis-setturi kollha, u b'hekk mhux se jkollha sa 750,000 impjieg professjonali fit-Teknoloġiji tal-Informazzjoni u tal-Komunikazzjoni (ICT) sal-2020. Minkejja dan, il-qgħad fost iż-żgħażagħ ta' bejn il-15-il sena u l-24 sena kważi laħaq l-20 % fl-UE. Iżjed minn terz tal-forza tax-xogħol u, b'mod iktar wiesa', madwar 45 % taċ-ċittadini Ewropej m'għandhomx għajr ħiliet diġitali bażiċi. Fl-avveniment tat-tnedija tal-lum fi Brussell qed jattendu l-Viċi President Ansip, il-Kummissarju Oettinger u l-Kummissarju Tibor Navracsics, responsabbli għall-Edukazzjoni, Kultura, Żgħażagħ u Sport, flimkien ma' Alexander De Croo, il-Viċi Prim Ministru tal-Belġju. Il-Kummissarju Oettinger ippremja wkoll lill-erba' rebbieħa tal-Premji għall-Ħiliet Diġitali tal-2016. L-imsieħba se jixprunaw il-ħiliet diġitali Il-Koalizzjoni l-ġdida se tkompli tibni fuq il-ħidma tal-Gran Koalizzjoni għall-Impjiegi Diġitali, il-kampanja Ħiliet Diġitali għall-Impjiegi u l-Edukazzjoni u t-Taħriġ 2020. Mill-2013, il-Gran Koalizzjoni wasslet għat-taħriġ ta' iżjed minn żewġ miljun persuna fil-ħiliet diġitali permezz ta' iktar minn 80 organizzazzjoni ta' sostenn u wasslet għat-twaqqif ta' 13-il koalizzjoni nazzjonali għall-ħiliet diġitali fl-Istati Membri. Tliet koalizzjonijiet nazzjonali ġodda dalwaqt se jitniedu fir-Repubblika Ċeka, fl-Estonja u fis-Slovenja, filwaqt li hemm erbgħa oħra li waslu biex. L-għan huwa li sal-2020 ikun hemm koalizzjonijiet nazzjonali fl-Istati Membri kollha. Huwa mistenni li sal-2020 dawn l-inizjattivi f'daqqa: Il-Kummissjoni se tappoġġa l-ħidma tal-Koalizzjoni billi tikkoordina l-attivitajiet fil-livell tal-UE, filwaqt li tiffaċilita s-sħubijiet u tappoġġa l-iskambju tal-aħjar prattiki. Aġenda Ġdida għall-Ħiliet għall-Ewropa L-Aġenda għall-Ħiliet għall-Ewropa tistabbilixxi għaxar inizjattivi konkreti biex jittejbu l-ħiliet tal-persuni u r-rilevanza tagħhom għas-suq tax-xogħol, b'kooperazzjoni mal-Istati Membri u mal-partijiet ikkonċernati. Tlieta minn dawn, il-Garanzija tal-Ħiliet (li ġiet imsejħa “Perkorsi ta' Titjib tal-Ħiliet”), il-proposta għar-reviżjoni tal-Qafas Ewropew tal-Kwalifiki u l-Blueprint għall-Kooperazzjoni Settorjali fil-Ħiliet, ġew adottati mill-Kummissjoni f'Ġunju 2016. Ir-reviżjoni li ġiet proposta tal-Qafas Europass ġiet adottata f'Ottubru 2016. Fil-5 ta' Diċembru 2016, Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, se tniedi l-Ġimgħa Ewropea tal-Ħiliet Vokazzjonali. Matul din il-ġimgħa se jiġu organizzati firxa ta' avvenimenti fi Brussell u fl-Istati Membri sabiex titjieb l-attraenza u l-immaġni tal-edukazzjoni u tat-taħriġ vokazzjonali. Il-kumplament tal-azzjonijiet tal-Aġenda għall-Ħiliet se jitniedu matul l-2017: Ir-reviżjoni tal-Qafas tal-Kompetenzi Ewlenin, l-Għodda tal-Profili tal-Ħiliet għaċ-Ċittadin ta' Pajjiżi Terzi, analiżi u kondiviżjoni ulterjuri tal-aħjar prattiki biex jiġi indirizzat l-eżodu tal-imħuħ, u proposta ta' rintraċċar tal-eżiti tal-iggradwati tas-suq tax-xogħol. Għal aktar informazzjoni Ir-rebbieħa tal-Premji għall-Ħiliet Diġitali tal-2016 Il-programm tal-konferenza tal-Koalizzjoni għall-Ħiliet u l-Impjiegi Diġitali L-Aġenda l-Ġdida għall-Ħiliet għall-Ewropa L-istrateġija tas-Suq Uniku Diġitali